Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 978/2000 σχετικά με την επιβολή οριστικού αντισταθμιστικού δασμούς στις εισαγωγές συνθετικών ινών από πολυεστέρες, καταγωγής Αυστραλίας, Ινδονησίας και Ταϊβάν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Προτείνεται η κατάργηση με αναδρομική ισχύ των οριστικών αντισταθμιστικών δασμών που επεβλήθησαν βάσει του κανονισμού (ΕΚ) αριθ. 978/2000 του Συμβουλίου στις εισαγωγές συνθετικών ινών από πολυεστέρες, καταγωγής, μεταξύ άλλων, Ταϊβάν.

Το συνημμένο σχέδιο κανονισμού του Συμβουλίου περιλαμβάνει λεπτομερέστερες πληροφορίες που δείχνουν ότι, με την επανεξέταση της μεθοδολογίας για τον υπολογισμό του περιθωρίου επιδότησης στο πλαίσιο ενός συγκεκριμένου συστήματος επιδότησης, συνάγεται το συμπέρασμα ότι το περιθώριο επιδότησης στην περίπτωση της Ταϊβάν εγγίζει το κατώτατο όριο.

Τα οριστικά συμπεράσματα σχετικά με την αιτιώδη συνάφεια, τη ζημία και το συμφέρον της Κοινότητας για τις εισαγωγές καταγωγής Αυστραλίας και Ινδονησίας δεν επηρεάζονται από την προτεινόμενη κατάργηση των μέτρων για τις εισαγωγές καταγωγής Ταϊβάν.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 978/2000 σχετικά με την επιβολή οριστικού αντισταθμιστικού δασμούς στις εισαγωγές συνθετικών ινών από πολυεστέρες, καταγωγής Αυστραλίας, Ινδονησίας και Ταϊβάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2026/97 του Συμβουλίου της 6ης Οκτωβρίου 1997 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], και ιδίως το άρθρο 15,

[1] ΕΕ L 288, 21.10.1997, σ. 1.

την πρόταση που υπέβαλε η Επιτροπή, μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

(1) Με τον κανονισμό (ΕΚ) αριθ. 978/2000 [2] του Συμβουλίου επεβλήθη οριστικός αντισταθμιστικός δασμός στις εισαγωγές συνθετικών ινών καταγωγής Αυστραλίας, Ινδονησίας και Ταϊβάν.

[2] ΕΕ L 113, 12.05.2000, σ.1.

(2) Μετά την κατάθεση δύο προσφυγών κατά του Συμβουλίου στο Πρωτοδικείο των Ευρωπαϊκών Κοινοτήτων από παραγωγούς-εξαγωγείς της Ταϊβάν που ζητούσαν κατάργηση του κανονισμού (ΕΚ) αριθ. 978/2000 του Συμβουλίου, σύμφωνα με το άρθρο 230 της συνθήκης για την ίδρυση της Ευρωπαϊκής Κοινότητας, κατέστη σαφές, ότι μέρος της μεθοδολογίας που εφαρμοζόταν για τον καθορισμό του επιπέδου επιδότησης από την Ταϊβάν στον κανονισμό (ΕΚ) αριθ. 978/2000 δεν είναι συμβατό με τον τρόπο που εξετάζονται στην πράξη παρόμοια περιστατικά και με τη συνέχεια που δίδεται από τα κοινοτικά όργανα. Στην περίπτωση ενός συγκεκριμένου συστήματος επιδοτήσεων, η φορολογική πίστωση για την αγορά αυτοματοποιημένου εξοπλισμού και εξοπλισμού ελέγχου της ρύπανσης που ελήφθη ως εξοπλισμός αγορασμένος τοπικά, θεωρήθηκε αντισταθμίσιμη βάσει του υπό αμφισβήτηση κανονισμού. Ωστόσο, οι υπολογισμοί σχετικά με το ποσό της αντισταθμίσιμης επιδότησης πραγματοποιήθηκαν βάσει μεθοδολογίας η οποία αναθεωρήθηκε στο πλαίσιο μεταγενέστερων υποθέσεων που αφορούσαν εισαγωγές ορισμένων τερεφθαλικών πολυαιθυλενίων καταγωγής Ταϊβάν. Βλέπε στο σημείο αυτό τον κανονισμό της Επιτροπής [3]; και τον κανονισμό του Συμβουλίου [4], μεταξύ άλλων για την περάτωση της διαδικασίας κατά των επιδοτήσεων όσον αφορά εισαγωγές ορισμένων τερεφθαλικών πολυαιθυλενίων καταγωγής Ταϊβάν. Με τα δεδομένα αυτά, αποφασίστηκε να επαναληφθεί ο υπολογισμός σχετικά με το ποσό της επιδότησης των εισαγωγών καταγωγής Ταϊβάν, προκειμένου ιδίως να προσδιορισθεί κατά πόσο η εφαρμογή της αναθεωρημένης μεθοδολογίας είχε σημαντικές επιπτώσεις στα συμπεράσματα σχετικά με την εν λόγω χώρα. Διαπιστώθηκε ότι το συγκεκριμένο αυτό σύστημα επιδότησης εφαρμόζεται μόνο στην Ταϊβάν και συνεπώς δεν περιελήφθη στην έρευνα για τις επιδοτήσεις αναφορικά με τις εισαγωγές καταγωγής Αυστραλίας και Ινδονησίας.

[3] (ΕΕ L 199, 5.8.2000, σ. 6). κανονισμός (ΕΚ) αριθ. 1741/2000 της Επιτροπής

[4] (ΕΕ L 301, 30.11.2000, σ. 1). κανονισμός (ΕΚ) αριθ. 2603/2000 του Συμβουλίου

(3) Η επανεξέταση για την Ταϊβάν έδειξε ότι η αναθεωρημένη μεθοδολογία έφερε στο φως την ύπαρξη ελάχιστου επιπέδου επιδότησης, δηλαδή, επιδότηση στο σύνολο της χώρας χαμηλότερη του 1%. Συνεπώς, τα αντισταθμιστικά μέτρα, σχετικά με τις εισαγωγές συνθετικών ινών από πολυεστέρες καταγωγής Ταϊβάν καταργούνται αναδρομικά.

(4) Σχετικά με τον ενδεχόμενο αντίκτυπο από την κατάργηση των εν λόγω δασμών για την Ταϊβάν στα αρχικά συμπεράσματα όσoν αφορά τις εισαγωγές συνθετικών ινών από πολυεστέρες καταγωγής Αυστραλίας και Ινδονησίας, εξετάσθηκε κατά πόσο η διαπίστωση ελαχίστου επιπέδου επιδότησης στην περίπτωση της Ταϊβάν επηρεάζει τα συμπεράσματα σχετικά με τη ζημία, την αιτιώδη συνάφεια και το κοινοτικό συμφέρον. Συνήχθη το συμπέρασμα ότι, ιδίως λόγω της σημαντικής αύξησης του όγκου των εισαγωγών και του μεριδίου αγοράς καθώς και του υψηλού επιπέδου μείωσης των τιμών των εισαγωγών καταγωγής Αυστραλίας και Ινδονησίας, τα αρχικά συμπεράσματα δεν επηρεάζονται όσον αφορά τις εισαγωγές καταγωγής των δύο αυτών χωρών.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 978/2000 του Συμβουλίου τροποποιείται ως εξής:

1. Η υποπαράγραφος (1) του άρθρου 1 αντικαθίσταται από την ακόλουθη:

"1. Επιβάλλεται οριστικός αντισταθμιστικός δασμός στις εισαγωγές συνθετικών ινών από πολυεστέρες, που δεν είναι λαναρισμένες, χτενισμένες ή με άλλο τρόπο παρασκευασμένες για νηματοποίηση οι οποίες υπάγονται στον κωδικό ΣΟ 55032000 καταγωγής Αυστραλίας και Ινδονησίας."

2. Η υποπαράγραφος (2) του άρθρου 1 αντικαθίσταται από την ακόλουθη:

"2. Ο δασμός που εφαρμόζεται στη καθαρή τιμή, ελεύθερο στα σύνορα της Κοινότητας, πριν από την καταβολή δασμού, για προϊόντα που παράγονται από τις αναφερόμενες εταιρίες καθορίζεται ως εξής για τα προϊόντα καταγωγής:

(1) Αυστραλία

>ΘΕΣΗ ΠIΝΑΚΑ>

(2) Ινδονησία

>ΘΕΣΗ ΠIΝΑΚΑ>

3. Η υποπαράγραφος (1) του άρθρου 2 αντικαθίσταται από την ακόλουθη:

"Τα ποσά που κατεβλήθησαν ως εγγύηση υπό μορφή προσωρινού αντισταθμιστικού δασμού στις εισαγωγές καταγωγής Αυστραλίας δυνάμει του κανονισμού (ΕΚ) αριθ. 123/2000 εισπράττονται μέχρι του ύψους του οριστικού δασμού που επιβάλλεται από τον παρόντα κανονισμό. Τα ποσά που είχαν εισπραχθεί ως εγγύηση, πέραν του οριστικού ύψους του αντισταθμιστικού δασμού, αποδεσμεύονται."

Άρθρο 2

Όλοι οι αντισταθμιστικοί δασμοί που έχουν εισπραχθεί για τις εισαγωγές καταγωγής Ταϊβάν δυνάμει του κανονισμού (ΕΚ) αριθ. 978/2000 του Συμβουλίου, επιστρέφονται στους εισαγωγείς που τους κατέβαλαν.

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 τίθεται σε ισχύ από την 13η Μαΐου 2000.

Ο παρών κανονισμός είναι δεσμευτικός ως προς όλα τα μέρη και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος